Пред Тројом
Војислав Илић 

Дан је окончан бурни. Пред капијама Троје,
Страшне ахајске чете на равној пољани стоје,
И Феб буктињу пали, и зрачи са висине
   Бакарне шлемове њине.

Чуј! у даљини тавној кимвали сладосно звоне,
И смех се разлеже њихов и трубе њихове јече.
У славу сутрашњег дана, о громовниче Кроне,
   То њини пехари звече.

Чујем ли варварски усклик ахајских песама бојни'?
Ил вапај тројанских жена у овој крвавој војни?
Не! У логору своме, уз песме и гласне трубе,
   Кресиду Грци љубе.

Дан је окончан бурни. Пред капијама Троје
Страшне ахајске чете на равној пољани стоје,
И Феб буктињу пали, и зрачи са висине
   Бакарне шлемове њине.

1. децембар 1888.

Извори 

 ''Војислав Илић: Лирско песништво, страна 100, 2. књига, Вук Караџић, Београд.

Војислав Илић